Masud Gharahkhani

Masud Gharahkhani (født 22. september 1982 i Teheran) er en norsk politiker (Ap) som er stortingsrepresentant for Buskerud. Stortinget valgte 25. november 2021 Gharahkhani til stortingspresident etter at Eva Kristin Hansen trakk seg.


== Liv og virke ==


=== Bakgrunn ===
Masud Gharahkhani er sønn av politikeren Bijan Gharahkhani. Gharahkhani ble født 22. september 1982 i Teheran, og kom til Norge i 1987 med familien som flyktninger fra Iran. Familien er opprinnelig fra den kurdiske byen Piranshahr.  Ved ankomst til Norge bodde familien den første tiden på et asylmottak. Han vokste opp i Skotselv i Øvre Eiker kommune. Moren er lærer. Han er utdannet radiograf, og har arbeidet på Blefjell sykehus avdeling Kongsberg og Rjukan.


=== Politikk ===
Han har jobbet som faglig ungdomssekretær i LO Vestfold og fylkessekretær i Buskerud Arbeiderparti. Som fylkespolitiker ble han den første mannlige lederen av likestillingsutvalget i Buskerud fylkeskommune, og satt også i fylkeskommunens hovedutvalg for utdanning. Ved stortingsvalget 2009 var han Arbeiderpartiets sjuende kandidat fra Buskerud.
Han ble kjent da han på Arbeiderpartiets landsmøte i 2011 fikk stående applaus for sitt innlegg om reisen fra Teheran til Drammen, under en integreringsdebatt sammen med Jonas Gahr Støre.Tidligere statsminister Jens Stoltenberg har kalt Gharahkhani «et ekstraordinært politisk talent» og «en suksesshistorie i det norske samfunnet».Gharahkhani ble valgt inn på Stortinget i 2017 for Buskerud og sitter i Kommunal- og forvaltningskomiteen. Gharahkhani var gruppeleder for Arbeiderpartiet bystyret i Drammen og var medlem av Arbeiderpartiets programkomite forut for stortingsvalget 2013.
Gharahkhani hadde en reell mulighet til å bli landets første ordfører med innvandrerbakgrunn i 2011, men tapte for Tore Opdal Hansen fra Høyre. Han ble innstilt som ordførerkandidat på nytt i 2015, men tapte igjen for Hansen. Rett etter valget i 2015 ble han møtt med kritikk fra sine egne vedrørende sin lederstil.
Gharahkhani var leder for Arbeiderpartiets migrasjonsutvalg som avga innstilling høsten 2018. Den har blitt møtt med betydelig kritikk fra organisasjoner som NOAS og Amnesty og partier både til høyre og venstre for Arbeiderpartiet.Da lærere ved Øren skole i Drammen nektet elever å gå med nisselue på en juleavslutning gikk Gharahkhani ut og understreket at det er viktig at barna får oppleve norsk kultur og tradisjon. På spørsmål om juleavslutninger og skolegudstjenester svarte han til Aftenposten at «Jeg deltok på det, jeg hadde anbefalt det for mine barn, og ser ikke noe problem ved at skolen arrangerer gudstjenester så lenge eleven og familien har et valg om ikke å gå.» VGs Anders Giæver kalte uttalelsen for en ekte filipine; den kulturelle og religiøse toleransen i et nøtteskall. Rektor ved skolen beklaget i etterkant at lærerne hadde nedlagt forbud mot nisseluer.


==== Stortingspresident ====
Den 18. november 2021 opplyste daværende stortingspresident Eva Kristin Hansen til NTB at hun trakk seg som stortingspresident etter at politiet hadde kunngjort at det ble innledet etterforskning av seks ikke navngitte stortingsrepresentanter i forbindelse med de såkalte «pendlersakene». Fra den 18. november satt hun kun formelt som stortingspresident, mens stortingsrepresentant Svein Harberg (H) ledet presidentskapet og i praksis da var stortingspresident inntil ny stortingspresident ble valgt 25. november. 25. november 2021 ble Gharahkhani valgt som stortingspresident.


== Politiske verv ==
Leder av Arbeiderpartiets migrasjonsutvalg
Programkomitemedlem (Arbeiderpartiets partiprogram 2013–2017) 2011–2012
Gruppeleder Drammen Ap 2011-2017
Ordførerkandidat Drammen Ap 2011
Fylkestingsrepresentant 2007–2011
Leder Buskerud fylkeskommunes likestillingsutvalg 2007–2011
Formannskapet Øvre Eiker kommune 2007–2010
Sentralstyremedlem AUF 2006–2008
Leder AUF i Buskerud 2004–2007


== Utmerkelser ==
Gharahkhani ble tildelt den ukrainske Jaroslav den Vise-ordenen i oktober 2022.
Begrunnelsen for tildelingen var Gharahkhanis «betydelige personlig innsats for å styrke mellomstatlig samarbeid, for å vise støtte til Ukrainas suverenitet og territorielle integritet og gitt betydelig bidrag til å skape oppmerksomhet i verden om Ukrainas situasjon», opplyste Stortinget.


== Referanser ==


== Litteratur ==
2022 Odd Myklebust og Masud Gharahkhani Norge i mitt hjerte Aschehoug ISBN 9788203394010


== Eksterne lenker ==
(en) Masud Gharahkhani – kategori av bilder, video eller lyd på Commons 
(no) Masud Gharahkhani hos Stortinget 
(no) Masud Gharahkhani hos Norsk senter for forskningsdata 
(no) Masud Gharahkhani - Store norske leksikon